CELEX: 32012H0724(17)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma 2012 tal-Lussemburgu u li twassal opinjoni tal-Kunsill dwar il-Programm ta’ Stabbiltà tal-Lussemburgu, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/58
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma 2012 tal-Lussemburgu u li twassal opinjoni tal-Kunsill dwar il-Programm ta’ Stabbiltà tal-Lussemburgu, 2012-2015
   2012/C 219/17
   IL-KUNSILL TAL-UNJONI EWROPEA
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta mal-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għall-impjiegi u t-tkabbir, bl-isem ta’ Ewropa 2020, li tkun imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tenħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, huwa adotta deċiżjoni dwar il-linji gwida għall-politika tal-Istati Membri dwar l-impjiegi (2), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-politiki ekonomiċi u okkupazzjonali nazzjonali tagħhom.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (3) dwar il-Programm Nazzjonali ta’ Riforma tal-Lussemburgu għall-2011 u ta l-opinjoni tiegħu dwar il-Programm ta’ Stabbiltà aġġornat tal-Lussemburgu għall-perijodu 2011-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni Semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (4), il-Kummissjoni adottat ir-Rapport dwar il-Mekkaniżmu ta’ Twissija, li fih hija ma identifikatx il-Lussemburgu bħala wieħed mill-Istati Membri li dwaru kellha titwettaq analiżi fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet fejn talab lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, biex jippreżenta l-fehmiet tiegħu dwar l-azzjonijiet rakkomandati fiċ-ċiklu ta’ politika tal-Ewropa 2020. Dawn il-fehmiet jagħmlu parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew kien involut kif dovut fis-Simestru Ewropew, f’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir 2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet li jiżguraw l-istabbiltà finanzjarja, il-konsolidazzjoni fiskali u l-azzjoni li trawwem it-tkabbir. Huwa enfasizza l-ħtieġa li titkompla konsolidazzjoni fiskali differenzjata u li tiffavorixxi t-tkabbir, biex l-ekonomija jerġa’ jkollha kundizzjonijiet normali għas-self, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika.
            
         
               (8)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin biex jiġu inklużi fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma tagħhom.
            
         
               (9)
            
            
               Fis-27 ta’ April 2012, il-Lussemburgu ressaq il-Programm ta’ Stabbiltà tiegħu li jkopri l-perijodu 2012-2015 u l-Programm Nazzjonali ta’ Riforma tiegħu għall-2012. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt.
            
         
               (10)
            
            
               Abbażi tal-valutazzjoni tal-Programm ta’ Stabbilità f’konformità mar-Regolament (KE) Nru 1466/97, il-Kunsill hu tal-opinjoni li x-xenarju makroekonomiku li jirfed il-projezzjonijiet baġitarji fil-Programm ta’ Stabbiltà huwa plawsibbli. B’mod partikolari, ix-xenarju għall-2012 u l-2013 li hemm fil-Programm ta’ Stabbiltà iqarreb ħafna il-previżjoni tar-rebbiegħa tal-2012 tas-servizzi tal-Kummissjoni. Il-projezzjonijiet tad-defiċit fit-terminu medju ġew ibbażati fuq xenarju ta’ tkabbir li huwa kemxejn ottimist u li jeċċedi t-tkabbir potenzjali, minkejja li xorta waħda għadu ferm inqas mir-rati medji storiċi. L-objettiv tal-istrateġija baġitarja deskritta b’mod ġenerali fil-Programm ta’ Stabbiltà huwa li d-defiċit ta’ 1,5 % fl-2012 jitnaqqas għal 0,9 % fl-2014 permezz ta’ pakkett ta’ miżuri ta’ konsolidazzjoni ta’ madwar 1,2 % tal-PDG u li jipprovdi possibbiltà akbar għal manuvri f’każ ta’ xokkijiet negattivi. Il-Programm ta’ Stabbiltà jikkonferma l-objettiv baġitarju ta’ terminu medju (OTM) preċedenti ta’ surplus strutturali ta’ 0,5 %. Madankollu, skont id-dispożizzjonijiet tal-Patt ta’ Stabbiltà u Tkabbir, dan l-OTM ma jistax jitqies bħala adegwat minħabba li, abbażi tal-politiki u tal-projezzjonijiet kurrenti, ma jidhirx li dan l-OTM jikkunsidra biżżejjed l-obligazzjonijiet impliċiti relatati mat-tixjiħ, minkejja li d-dejn qiegħed taħt il-valur ta’ referenza tat-Trattat. Barra minn hekk, abbażi tal-previżjoni tar-rebbiegħa tal-2012 tas-servizzi tal-Kummissjoni kif ukoll abbażi tal-bilanċ tal-baġit strutturali (ikkalkulat mill-ġdid) fil-Programm ta’ Stabbiltà, il-Lussemburgu se jitbiegħed b’mod sinifikanti mill-OTM tiegħu stess mill-2012 ‘l hemm. Ir-rata tat-tkabbir tan-nefqa tal-Gvern, netta mill-miżuri diskrezzjonali f’dak li jirrigwarda d-dħul, hija mistennija li taqbeż b’mod sinifikanti l-valur referenzjarju tan-nefqa kif definit fil-Patt ta’ Stabbiltà u Tkabbir. Id-dejn gross tal-gvern, li jammonta għal 20 % tal-PDG, huwa inqas mill-valur ta’ referenza tat-Trattat.
            
         
               (11)
            
            
               Fl-20 ta’ Jannar 2012, il-Gvern adotta abbozz ta’ liġi li tirriforma s-sistema tal-pensjonijiet kemm għas-settur pubbliku kif ukoll għal dak privat. Ir-riforma se tkun tinkludi xi mekkaniżmi korrettivi f’każ ta’ evoluzzjoni negattiva tal-qagħda finanzjarja tal-iskema u fiha addattamenti għall-metodu ġeneruż ħafna tal-kalkolu tal-benefiċċji. Madankollu, il-metodu l-ġdid tal-kalkolu se jiġi introdott gradwalment fuq medda ta’ żmien twil ħafna ta’ 40 sena. Barra minn hekk, il-possibbiltajiet għal irtirar bikri baqgħu fil-biċċa l-kbira tagħhom l-istess u ma ġew proposti l-ebda miżuri li jorbtu l-età statutorja tal-irtirar mal-istennija tal-għomor. B’mod ġenerali, il-Lussemburgu miexi fid-direzzjoni t-tajba, iżda jidher li r-riforma proposta ma tikkostitwix garanzija suffiċjenti għas-sostenibbiltà fit-tul tal-finanzi pubbliċi.
            
         
               (12)
            
            
               F’Jannar 2012, il-Parlament adotta liġi biex jillimita l-applikazzjoni tal-indiċjar awtomatiku tal-pagi bejn l-2012 u l-2014 bil-għan li tiżdied il-kompetittività tal-ekonomija tal-Lussemburgu. Madankollu, apparti l-possibbiltà li l-indiċi ta’ referenza jiġi mmodifikat, il-Gvern ma ħabbar l-ebda pjanijiet ulterjuri għal reviżjoni permanenti tas-sistema tal-iffissar tal-pagi. Filwaqt illi r-rata tal-produttività fil-Lussemburgu bħalissa hija għolja ħafna, l-opportunità li jinbidlu l-pjanijiet f’termini ta’ żieda fil-produttività qed tonqos dejjem aktar. Jeħtieġ li ssir reviżjoni permanenti tas-sistema tal-iffissar tal-pagi, f’konsultazzjoni mas-sħab soċjali u f’konformità mal-prassi nazzjonali, sabiex tiġi ppreservata l-kompetittività tal-ekonomija tal-Lussemburgu fuq perijodu ta’ żmien itwal.
            
         
               (13)
            
            
               Il-Lussemburgu ħa xi passi rilevanti u kredibbli ’l quddiem biex jindirizza r-rata relattivament għolja ta’ qgħad fost iż-żgħażagħ. Madankollu, sabiex tiġi ffaċilitata l-integrazzjoni taż-żgħażagħ fis-suq tax-xogħol, tenħtieġ strateġija koerenti li, inter alia, issaħħaħ il-kollaborazzjoni bejn il-muniċipalitajiet u ttejjeb l-effikaċja tas-servizzi tal-impjiegi. Iż-żgħażagħ li qegħdin ifittxu x-xogħol, u partikolarment dawk b’livell iktar baxx ta’ edukazzjoni, jibbenefikaw ukoll minn investiment ulterjuri fit-taħriġ u fl-edukazzjoni.
            
         
               (14)
            
            
               Hu mistenni li l-Lussemburgu se jiffaċċja xi diffikultajiet biex jilħaq il-mira tiegħu għall-2020 li jnaqqas l-emissjonijiet tal-gassijiet serra (GHG). Skont l-aħħar previżjonijiet għall-2020, ibbażati fuq il-miżuri eżistenti, huwa mistenni li l-Lussemburgu se jżid l-emissjonijiet tiegħu b’6 % f’setturi li mhumiex koperti mill-ETS (setturi ta’ negozjar ta’ emissjonijiet) bejn l-2005 u l-2020, u dan f’paragun mal-mira ta’ tnaqqis ta’ 20 %. Is-settur stradali jirrappreżenta l-aktar sors sinifikanti tal-emissjonijiet u għandu potenzjal kbir ta’ tnaqqis tal-emissjonijiet. Il-prezz tal-fjuwils għat-trasport jibqa’ wieħed mill-iktar baxxi fl-UE, u dan il-fattur jinkoraġġixxi “t-turiżmu tal-fjuwil” u jwassal għal konsegwenzi negattivi f’termini ta’ tniġġis u konġestjoni. Sabiex jitnaqqsu l-emissjonijiet GHG, jeħtieġ li jkun hemm politiki addizzjonali, inkella se jkollhom jintużaw mekkaniżmi ta’ flessibbiltà li jqumu ħafna flus.
            
         
               (15)
            
            
               Il-Lussemburgu daħal għal għadd ta’ impenji bħala parti mill-Patt Euro Plus. L-impenji, u l-implimentazzjoni tal-impenji ppreżentati fl-2011, jikkonċernaw it-titjib fil-kompetittività, it-titjib fl-impjiegi u t-tisħiħ tal-istabbiltà finanzjarja. Il-Kummissjoni vvalutat l-implimentazzjoni tal-impenji tal-Patt Euro Plus. Fir-rakkomandazzjonijiet ġew ikkunsidrati r-riżultati ta’ din il-valutazzjoni.
            
         
               (16)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Lussemburgu. Hija vvalutat il-Programm ta’ Stabbiltà u l-Programm Nazzjonali ta’ Riforma. Mhux biss qieset ir-rilevanza tagħhom għall-politika fiskali u soċjoekonomika sostenibbli fil-Lussemburgu imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-Rakkomandazzjonijiet (1) sa (5) hawn taħt.
            
         
               (17)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Stabbiltà, u l-opinjoni tiegħu (5) hija riflessa b’mod partikolari fir-rakkomandazzjoni (1) ta’ hawn taħt,
            
         B’DAN JIRRAKKOMANDA li l-Lussemburgu jieħu azzjoni fil-perijodu 2012-2013 biex:
   
               1.
            
            
               Jippreserva pożizzjoni fiskali soda billi jikkoreġi kwalunkwe tbegħid mill-OTM li jiggarantixxi s-sostenibbiltà fit-tul tal-finanzi pubbliċi, b’mod partikolari billi jikkunsidra l-obligazzjonijiet impliċiti relatati mat-tixjiħ. Għal din il-fini, isaħħaħ u jimplimenta b’mod rigoruż l-istrateġija baġitarja, appoġġjata minn miżuri suffiċjentement speċifikati, għas-sena 2013 u għas-snin ta’ wara, inkluż billi jilħaq il-valur referenzjarju tan-nefqa.
            
         
               2.
            
            
               Isaħħaħ ir-riforma proposta dwar il-pensjonijiet billi jieħu miżuri addizzjonali bil-għan li jżid ir-rata tal-parteċipazzjoni tal-ħaddiema kbar fl-età, b’mod partikolari billi jipprevjeni l-irtirar bikri, u billi jieħu aktar passi biex iżid l-età effettiva tal-irtirar, inkluż billi jorbot mal-età statutorja tal-irtirar mal-istennija tal-ħajja, sabiex tiġi żgurata s-sostenibbiltà fit-tul tas-sistema tal-pensjonijiet.
            
         
               3.
            
            
               Jieħu miżuri ulterjuri biex jirriforma, f’konsultazzjoni mas-sħab soċjali u f’konformità mal-prassi nazzjonali, is-sistema tan-negozjar tal-pagi u tal-indiċjar tal-pagi, bil-ħsieb li jippreserva l-kompetittività tal-ekonomija tal-Lussemburgu fuq perijodu ta’ żmien itwal, għall-ewwel billi jżomm l-intervall attwali ta’ sena bejn kull indiċjar anke għal wara l-2014 u billi jnaqqas l-impatt tal-enerġija u ta’ elementi volatili oħra fuq l-indiċi ta’ referenza.
            
         
               4.
            
            
               Ikompli bl-isforzi tiegħu biex inaqqas il-qgħad fost iż-żgħażagħ billi jkattar l-involviment tal-partijiet interessati u jsaħħaħ il-miżuri tat-taħriġ u tal-edukazzjoni, b’mod partikolari għal dawk b’livell baxx ta’ edukazzjoni, bil-għan li l-ħiliet u l-kwalifiki taż-żgħażagħ jiġu mqabbla aħjar mad-domanda tax-xogħol.
            
         
               5.
            
            
               Jiżgura li jintlaħqu l-miri tat-tnaqqis tal-emissjonijiet tal-gassijiet serra minn attivitajiet li mhumiex koperti mill-ETS (is-Sistema għan-Negozjar ta’ Emissjonijiet), b’mod partikolari permezz taż-żieda tat-tassazzjoni fuq il-prodotti tal-enerġija.
            
         
      Magħmul fi Brussell, l-10 ta' Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2012 permezz tad-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (3)  ĠU C 210, 16.7.2011, p. 5.
   
      (4)  ĠU L 306, 23.11.2011, p. 25.
   
      (5)  Skont l-Artikolu 5(2) tar-Regolament (KE) Nru 1466/97.